Ruotsin poliisi toivoo löytävänsä valvontakameroiden kuvista syylliset Malmöä kuohuttaneisiin joukkoraiskauksiin.

Ruotsissa on lyhyen ajan sisään tehty viisi joukkoraiskausta, neljä niistä Malmössä, joiden tekijöitä ei ole tavoitettu.

Kvällsposten kertoo, että Malmön poliisi tutkii nyt bussien, pankkiautomaattien, kauppojen ja muiden kohteiden valvontakameroiden tallenteita epäiltyjen tunnistamiseksi.

Valvontatallenteiden määrä on niin suuri, että poliisi on joutunut lisäämään resursseja niiden läpikäymiseen.

Kvällspostenin tietojen mukaan ainakin yhdellä tallenteella uskotaan näkyvän henkilöitä, joiden epäillään liittyvän yhteen joukkoraiskauksista. Henkilöitä ei ole vielä tunnistettu.

Turvakameranauhojen tutkiminen aloitettiin 15. marraskuuta. Ensimmäinen joukkoraiskaus oli tapahtunut 12. marraskuuta, kun 16-vuotias tyttö raiskattiin nurmikolla Sege Parkissa Malmössä. Jo 15. päivä tapahtui toinen teko. Silloin nainen ilmoitti joutuneensa joukkoraiskauksen uhriksi bussipysäkin lähellä Södervärniä.

Kuukautta myöhemmin raiskattiin 17-vuotias tyttö Sofielundin kaupunginosassa. Poliisin mukaan joukkoraiskaus oli ollut hyvin raaka ja väkivaltainen.

Joulukuun 29. ilmoitti nainen joutuneensa joukkoraiskatuksi Högaholmin kaupunginosassa.

Lisäksi uudenvuodenpäivän illalla ilmoitettiin naisen joutuneen usean miehen joukkoraiskaamaksi Österåkerissa noin 40 kilometriä Tukholmasta koilliseen.

Ketään ei ole toistaiseksi otettu kiinni epäiltyinä teoista. Poliisin mukaan raiskauksilla ei vaikuttaisi olevan yhteyttä toisiinsa. Tosin poliisi ei ole suostunut julkistamaan epäiltyjen tuntomerkkejä.

Ruotsissa tapahtuu useita epäiltyjä joukkoraiskauksia vuosittain, mutta nyt niistä on noussut myös poikkeuksellinen kohu. Sitä siivitti ennen joulua tehty oikeuden päätös, jossa viisi joukkoraiskauksesta syytettyä miestä vapautettiin todisteiden puutteessa.

Miesten syytettiin raiskanneen huumeostoksilla olleen naisen Tukholman esikaupungissa Fittjassa elokuussa 2016.

Expressen: Joukkoraiskaaja vapautettiin Ruotsissa – oli oikeuden mielestä ”liian nuori”

Valvontakameroiden tallenteiden tutkinnan lisäksi Malmön poliisille on lähetetty vahvistuksia poliisin profilointiryhmästä, joka analysoi joukkoraiskaukset. Sen tehtävä on mm. tutkia rikosten mahdolliset yhteydet toisiinsa.

Malmön virkaa tekevä poliisipäällikkö Mats Karlsson lupaa, että poliisi satsaa isosti rikosten tutkintaan.

– Meidän täytyy tutkia huolella tämän tyyppiset rikokset. Kyseessä ovat uhrit, jotka on joutuneet kokemaan syvästi traumatisoivia asioita.

Ruotsin rikoksentorjuntaneuvosto Brån tutkimuksen mukaan naisiin kohdistuneiden seksuaalirikosten määrä nousi vuonna 2016 yhteensä 4,1 prosenttia. Ilmoitetuista rikoksista 6 720 luokiteltiin raiskauksiksi.

Seksirikoksista 51 prosenttia tehtiin yleisellä paikalla ja 65 prosentissa teoista epäilty oli uhrille tuntematon. Vain 11 prosenttia raiskauksista saatiin selvitettyä.